Vremea de mâine 25 martie 2024. Temperaturile scad brusc în mai multe zone. Prognoza meteo ANM
Vremea de mâine în România. Până luni vremea se va răci în vestul, nordul şi centrul ţării, unde valorile termice se vor situa în general sub normele perioadei, iar în restul teritoriului va fi în continuare mult mai cald decât în mod obişnuit la această dată. Cerul va avea înnorări temporare şi va ploua în Banat, Crişana, Maramureş şi Transilvania, în cea mai mare parte a Olteniei şi Moldovei şi în vestul şi nordul Munteniei. Temperaturile maxime se vor încadra între 8 şi 22 de grade, cu cele mai ridicate valori în Muntenia.
Vremea se va răci accentuat în sudul şi sud-estul ţării, iar în rest valorile termice vor fi comparabile cu cele din intervalul precedent, astfel încât faţă de mediile multianuale temperaturile diurne în toate regiunile vor fi mai mici şi se vor încadra între 6 şi 16 grade. Cerul va avea înnorări pe parcursul zilei, iar noaptea treptat se va mai degaja.
Va ploua în jumătatea de sud-est (unde pe alocuri vor fi cantităţi de apă de 10...15 l/mp) şi pe arii restrânse în rest, iar izolat în Transilvania şi nordul Dobrogei vor fi posibile şi precipitaţii sub formă de lapoviţă, măzăriche şi ninsoare. La munte vor predomina ninsorile. Precipitaţiile vor avea şi caracter de aversă şi vor fi însoţite izolat de descărcări electrice.
Vântul va prezenta intensificări pe crestele montane, în special ale Carpaţilor Meridionali şi de Curbură, cu viteze la rafală de 80...90 km/h, viscolind ninsoarea şi determinând reducerea vizibilităţii şi mai ales ziua şi în zonele joase de relief, cu rafale de 40...50 km/h, iar în Dobrogea, estul Munteniei, sud-estul Moldovei, vestul şi sudul Olteniei, precum şi în sudul Transilvaniei vor fi viteze în general de 55...65 km/h.
Temperaturile minime se vor încadra între -4 şi 5 grade. Spre sfârşitul intervalului se va produce brumă în regiunile intracarpatice şi în zona deluroasă din sud.
Prognoza meteo București
Vremea se va răci accentuat faţă de ziua precedentă, astfel că temperatura maximă va fi de 10...11 grade, iar cea minimă de 1...3 grade.
Cerul va avea înnorări pe parcursul zilei, când temporar va mai ploua (se vor acumula cantităţi de apă de 5...10 l/mp) şi vor fi intensificări ale vântului (rafale de 35...45 km/h), apoi va fi variabil şi vântul slab şi moderat.
Vremea la munte
Cerul va avea înnorări şi îndeosebi în cursul zilei vor fi precipitaţii, mai ales sub formă de aversă, predominant sub formă de ninsoare. Vântul va prezenta intensificări în zona înaltă (în general la peste 1700 m), cu rafale de 80...90 km/h, în special în Carpaţii Meridionali şi de Curbură, unde va viscoli ninsoarea şi va determina scăderea vizibilităţii.
Valorile de temperatură vor fi comparabile cu cele din intervalul precedent, exceptând masivele sudice unde vor fi mai coborâte.
Cum va fi vremea în Europa
Cerul va avea înnorări şi local vor fi precipitaţii în sud-vestul, nord-vestul, nordul, sud-estul şi centrul Europei. Precipitaţiile vor fi sub formă de ploaie, iar în nord şi în zonele de deal şi de munte şi lapoviţă şi ninsoare.
În restul continentului, vremea va fi predominant frumoasă şi doar pe arii restrânse va ploua. Vântul va avea intensificări în vest, nord-vest, sud-vest, sud-est şi local în centrul continentului. Temperaturile vor marca o scădere faţă de ziua precedentă în partea sud-vestică şi central-sud-estică a continentului, iar în rest nu se vor modifica semnificativ.